CELEX: 32016D0420
Language: el
Date: 2016-03-18 00:00:00
Title: Εκτελεστική απόφαση (ΕΕ) 2016/420 της Επιτροπής, της 18ης Μαρτίου 2016, σχετικά με τη μη συμφωνία των τιμών μονάδας στις ζώνες χρέωσης για το 2015 βάσει του άρθρου 17 του εκτελεστικού κανονισμού (ΕΕ) αριθ. 391/2013 [κοινοποιηθείσα υπό τον αριθμό C(2016) 1592] (Κείμενο που παρουσιάζει ενδιαφέρον για τον ΕΟΧ)

22.3.2016   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 75/63
               
            ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/420 ΤΗΣ ΕΠΙΤΡΟΠΉΣ
      της 18ης Μαρτίου 2016
      σχετικά με τη μη συμφωνία των τιμών μονάδας στις ζώνες χρέωσης για το 2015 βάσει του άρθρου 17 του εκτελεστικού κανονισμού (ΕΕ) αριθ. 391/2013
      
         
            [κοινοποιηθείσα υπό τον αριθμό C(2016) 1592]
         
      
      (Τα κείμενα στη γαλλική, γερμανική και ολλανδική γλώσσα είναι τα μόνα αυθεντικά)
      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΚ) αριθ. 550/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, σχετικά με την παροχή υπηρεσιών αεροναυτιλίας στο πλαίσιο του Ενιαίου Ευρωπαϊκού Ουρανού («κανονισμός για την παροχή υπηρεσιών») (1), και ιδίως το άρθρο 16 παράγραφος 1,
      Έχοντας υπόψη τον εκτελεστικό κανονισμό (ΕΕ) αριθ. 391/2013 της Επιτροπής, της 3ης Μαΐου 2013, για τον καθορισμό κοινού συστήματος χρέωσης των αεροναυτιλιακών υπηρεσιών (2), και ιδίως το άρθρο 17 παράγραφος 1 στοιχείο ε),
      Εκτιμώντας τα ακόλουθα:
      
                  (1)
               
               
                  Ο εκτελεστικός κανονισμός (ΕΕ) αριθ. 391/2013 καθορίζει κοινό σύστημα χρέωσης των αεροναυτιλιακών υπηρεσιών. Το κοινό σύστημα χρέωσης αποτελεί αναπόσπαστο στοιχείο για την επίτευξη των στόχων του μηχανισμού επιδόσεων, όπως ορίζεται στο άρθρο 11 του κανονισμού (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου (3) και στον εκτελεστικό κανονισμό (ΕΕ) αριθ. 390/2013 της Επιτροπής (4).
               
            
                  (2)
               
               
                  Η εκτελεστική απόφαση 2014/132/ΕΕ της Επιτροπής (5) ορίζει τους στόχους επιδόσεων σε κλίμακα Ευρωπαϊκής Ένωσης, συμπεριλαμβανομένου ενός στόχου οικονομικής απόδοσης για τις υπηρεσίες αεροναυτιλίας κατά τη διαδρομή εκφραζόμενου σε καθορισμένο κόστος μονάδας για την παροχή των εν λόγω υπηρεσιών, για τη δεύτερη περίοδο αναφοράς, η οποία καλύπτει τα έτη από το 2015 έως και το 2019.
               
            
                  (3)
               
               
                  Σύμφωνα με το άρθρο 17 παράγραφος 1 στοιχείο γ) και το άρθρο 17 παράγραφος 2 του εκτελεστικού κανονισμού (ΕΕ) αριθ. 391/2013, η Επιτροπή πρέπει να αξιολογήσει τις τιμές μονάδας στις ζώνες χρέωσης για το 2015 που θα υποβάλουν τα κράτη μέλη στην Επιτροπή μετά την αναθεώρηση των στόχων επιδόσεων συνεπεία της εκτελεστικής απόφασης (ΕΕ) 2015/347 της Επιτροπής (6). Η αξιολόγηση αφορά τη συμφωνία των συγκεκριμένων τιμών μονάδας με τους εκτελεστικούς κανονισμούς (ΕΕ) αριθ. 390/2013 και (ΕΕ) αριθ. 391/2013.
               
            
                  (4)
               
               
                  Η Επιτροπή πραγματοποίησε την αξιολόγηση των τιμών μονάδας με τη στήριξη του φορέα επανεξέτασης των επιδόσεων, ο οποίος έχει επιφορτιστεί να επικουρεί την Επιτροπή στην εφαρμογή του μηχανισμού επιδόσεων σύμφωνα με το άρθρο 3 του εκτελεστικού κανονισμού (ΕΕ) αριθ. 390/2013, και της κεντρικής υπηρεσίας τελών διαδρομής του Eurocontrol, χρησιμοποιώντας τα δεδομένα και τα πρόσθετα στοιχεία που διαβίβασαν τα κράτη μέλη έως την 1η Ιουνίου 2015, καθώς και τις σχετικές πληροφορίες που υποβλήθηκαν στο πλαίσιο των αναθεωρημένων σχεδίων επιδόσεων. Κατά την αξιολόγηση ελήφθησαν επίσης υπόψη οι διορθώσεις των κρατών μελών στις τιμές μονάδας μετά από μεταγενέστερες επαφές μεταξύ της Επιτροπής, του φορέα επανεξέτασης των επιδόσεων και των ενδιαφερόμενων κρατών μελών. Επιπλέον, κατά την αξιολόγηση των τιμών μονάδας για το 2015 ελήφθη υπόψη η έκθεση του φορέα επανεξέτασης των επιδόσεων σχετικά με τα αναθεωρημένα σχέδια επιδόσεων για τη δεύτερη περίοδο αναφοράς, η οποία υποβλήθηκε στην Επιτροπή στις 15 Οκτωβρίου 2015.
               
            
                  (5)
               
               
                  Με βάση την εν λόγω αξιολόγηση, η Επιτροπή διαπίστωσε, σύμφωνα με το άρθρο 17 παράγραφος 1 στοιχείο ε) του εκτελεστικού κανονισμού (ΕΕ) αριθ. 391/2013, ότι οι τιμές μονάδας στις ζώνες χρέωσης για το 2015 που υπέβαλαν το Βέλγιο, η Γαλλία, η Γερμανία, το Λουξεμβούργο και οι Κάτω Χώρες δεν είναι σύμφωνες με τους εκτελεστικούς κανονισμούς (ΕΕ) αριθ. 390/2013 και (ΕΕ) αριθ. 391/2013.
               
            
                  (6)
               
               
                  Το άρθρο 11 παράγραφος 1 του εκτελεστικού κανονισμού (ΕΕ) αριθ. 390/2013 ορίζει ότι οι εθνικές εποπτικές αρχές των κρατών μελών καταρτίζουν σχέδια επιδόσεων που περιέχουν στόχους σύμφωνους με τους στόχους επιδόσεων σε κλίμακα Ευρωπαϊκής Ένωσης. Σύμφωνα με το άρθρο 11 παράγραφος 2 και το παράρτημα IV του εκτελεστικού κανονισμού (ΕΕ) αριθ. 391/2013, οι τιμές μονάδας υπολογίζονται με βάση το καθορισμένο κόστος κατά τη διαδρομή και τις προβλεπόμενες μονάδες εξυπηρέτησης που καθορίζονται στο σχέδιο επιδόσεων ενός κράτους μέλους, δηλαδή το καθορισμένο κόστος μονάδας κατά τη διαδρομή. Μέχρις ότου οι στόχοι επιδόσεων από το Βέλγιο, τη Γαλλία, τη Γερμανία, το Λουξεμβούργο και τις Κάτω Χώρες κριθούν σύμφωνοι με τους στόχους σε επίπεδο Ευρωπαϊκής Ένωσης, οι τιμές μονάδας που υπολογίζονται με βάση αυτούς δεν είναι δυνατόν να θεωρηθούν σύμφωνες με τους εκτελεστικούς κανονισμούς (ΕΕ) αριθ. 390/2013 και (ΕΕ) αριθ. 391/2013.
               
            
                  (7)
               
               
                  Σύμφωνα με το άρθρο 17 παράγραφος 1 στοιχείο ε) του εκτελεστικού κανονισμού (ΕΕ) αριθ. 391/2013, οι διαπιστώσεις της Επιτροπής πρέπει να κοινοποιηθούν στα ενδιαφερόμενα κράτη μέλη.
               
            
                  (8)
               
               
                  Δεδομένου ότι τα αναθεωρημένα σχέδια επιδόσεων για τη δεύτερη περίοδο αναφοράς δεν είχαν εγκριθεί πριν από την 1η Νοεμβρίου του έτους που προηγούνταν της δεύτερης περιόδου αναφοράς, υπενθυμίζεται ότι, σύμφωνα με το άρθρο 17 παράγραφος 2 του εκτελεστικού κανονισμού (ΕΕ) αριθ. 391/2013, τα κράτη μέλη απαιτείται να υπολογίσουν εκ νέου τις τιμές μονάδας στις ζώνες χρέωσης για το 2015, εφόσον χρειάζεται, με βάση τα τελικά σχέδια επιδόσεων που εγκρίθηκαν, και να μεταφέρουν οποιαδήποτε διαφορά οφειλόμενη στην προσωρινή εφαρμογή των τιμών μονάδας που προβλέπονται στην παρούσα απόφαση στον υπολογισμό των τιμών μονάδας του ερχόμενου έτους,
               
            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Οι τιμές μονάδας στις ζώνες χρέωσης για το 2015 που παρατίθενται στο παράρτημα δεν είναι σύμφωνες με τους εκτελεστικούς κανονισμούς (ΕΕ) αριθ. 390/2013 και (ΕΕ) αριθ. 391/2013.
      Άρθρο 2
      Η παρούσα απόφαση απευθύνεται στο Βασίλειο του Βελγίου, στην Ομοσπονδιακή Δημοκρατία της Γερμανίας, στη Γαλλική Δημοκρατία, στο Μεγάλο Δουκάτο του Λουξεμβούργου και στο Βασίλειο των Κάτω Χωρών.
      
         Βρυξέλλες, 18 Μαρτίου 2016.
         
            
               Για την Επιτροπή
            
            Violeta BULC
            
               Μέλος της Επιτροπής
            
         
      
      
         (1)  ΕΕ L 96 της 31.3.2004, σ. 10.
      
         (2)  ΕΕ L 128 της 9.5.2013, σ. 31.
      
         (3)  Κανονισμός (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, για τη χάραξη του πλαισίου για τη δημιουργία του Ενιαίου Ευρωπαϊκού Ουρανού (κανονισμός-πλαίσιο) (ΕΕ L 96 της 31.3.2004, σ. 1).
      
         (4)  Εκτελεστικός κανονισμός (ΕΕ) αριθ. 390/2013 της Επιτροπής, της 3ης Μαΐου 2013, για τον καθορισμό μηχανισμού επιδόσεων των υπηρεσιών αεροναυτιλίας και των λειτουργιών δικτύου (ΕΕ L 128 της 9.5.2013, σ. 1).
      
         (5)  Εκτελεστική απόφαση 2014/132/ΕΕ της Επιτροπής, της 11ης Μαρτίου 2014, σχετικά με τον καθορισμό στόχων επιδόσεων σε κλίμακα Ευρωπαϊκής Ένωσης για το δίκτυο διαχείρισης της εναέριας κυκλοφορίας και τα όρια έγκαιρης προειδοποίησης για τη δεύτερη περίοδο αναφοράς 2015-2019 (ΕΕ L 71 της 12.3.2014, σ. 20).
      
         (6)  Εκτελεστική απόφαση (ΕΕ) 2015/347 της Επιτροπής, της 2ας Μαρτίου 2015, σχετικά με την ανακολουθία ορισμένων στόχων περιλαμβανόμενων στα εθνικά σχέδια ή τα σχέδια λειτουργικού τμήματος εναέριου χώρου που υποβλήθηκαν σύμφωνα με τον κανονισμό (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου με τους στόχους επιδόσεων σε κλίμακα Ευρωπαϊκής Ένωσης για τη δεύτερη περίοδο αναφοράς, καθώς και σχετικά με τη διατύπωση συστάσεων για την αναθεώρηση των εν λόγω στόχων (ΕΕ L 60 της 4.3.2015, σ. 48).
      
         ΠΑΡΑΡΤΗΜΑ
         
            Υποβληθείσες τιμές μονάδας κατά τη διαδρομή στις ζώνες χρέωσης για το 2015 που διαπιστώθηκε ότι δεν είναι σύμφωνες με τους εκτελεστικούς κανονισμούς
         
         
                      
                  
                  
                     Ζώνη χρέωσης
                  
                  
                     Υποβληθείσες τιμές μονάδας κατά τη διαδρομή για το 2015 σε εθνικό νόμισμα (*) (κωδικός ISO)
                  
               
                     1
                  
                  
                     Βέλγιο — Λουξεμβούργο
                  
                  
                     68,76
                  
               
                     2
                  
                  
                     Γαλλία
                  
                  
                     69,34
                  
               
                     3
                  
                  
                     Γερμανία
                  
                  
                     88,22
                  
               
                     4
                  
                  
                     Κάτω Χώρες
                  
                  
                     66,57
                  
               
            (*)  Στις ανωτέρω τιμές μονάδας δεν περιλαμβάνεται η τιμή μονάδας διοικητικής διεκπεραίωσης που αναφέρεται στο άρθρο 18 παράγραφος 1 του εκτελεστικού κανονισμού (ΕΕ) αριθ. 391/2013 και εφαρμόζεται στα κράτη που είναι συμβαλλόμενα μέρη της πολυμερούς συμφωνίας του Eurocontrol για τα τέλη διαδρομής.